CELEX: 52018JC0019
Language: sk
Date: 2018-06-22
Title: Spoločný návrh ROZHODNUTIE RADY o pozícii, ktorá sa má zaujať v mene Európskej únie v rámci Asociačnej rady zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania týkajúceho sa predĺženia akčného plánu EÚ a Maroka, ktorým sa vykonáva posilnený štatút (2013 – 2017)

EURÓPSKA KOMISIA
            V Bruseli22. 6. 2018
            JOIN(2018) 19 final
            2018/0261(NLE)
            Spoločný návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci Asociačnej rady zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania týkajúceho sa predĺženia akčného plánu EÚ a Maroka, ktorým sa vykonáva posilnený štatút (2013 – 2017)
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia o pozícii Únie v Asociačnej rade zriadenej Európsko-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda“ alebo „európsko-stredomorská dohoda“), v súvislosti s prijatím rozhodnutia týkajúceho sa predĺženia akčného plánu EÚ a Maroka, ktorým sa vykonáva posilnený štatút (2013 – 2017).
            
            
               2.Kontext návrhu
            
            
               2.1.Euro-stredomorská dohoda
            
            
               Euro-stredomorská dohoda má za cieľ
            
            
               ·poskytnúť vhodný rámec pre politický dialóg medzi zmluvnými stranami, ktorý umožní rozvoj úzkych vzťahov vo všetkých oblastiach, ktoré tieto strany pokladajú za významné pre takýto dialóg,
            
            
               ·vytvoriť podmienky pre postupnú liberalizáciu obchodu s tovarom, službami a kapitálom,
            
            
               ·podporovať integráciu krajín Maghrebu posilňovaním obchodu a spolupráce medzi Marokom a krajinami regiónu,
            
            
               ·podporovať obchod a rozširovanie harmonických hospodárskych a sociálnych vzťahov medzi zmluvnými stranami, predovšetkým prostredníctvom dialógu a spolupráce tak, aby sa posilňoval rozvoj a prosperita Maroka a marockého ľudu,
            
            
               ·podporovať spoluprácu v hospodárskych, sociálnych, kultúrnych a finančných oblastiach.
            
            
               Dohoda nadobudla platnosť 1. marca 2000.
            
            
               2.2.Asociačná rada
            
            
               Asociačná rada zriadená Euro-stredomorskou dohodou je zložená na jednej strane z členov Rady Európskej únie, členov Európskej komisie a na strane druhej z členov vlády Marockého kráľovstva. Na účely realizácie cieľov stanovených v dohode Asociačná rada disponuje rozhodovacou právomocou a zároveň môže vydávať akékoľvek vhodné odporúčania. Rozhodnutia a odporúčania navrhuje na základe dohody medzi stranami.
            
            
               2.3.Akt pripravovaný Asociačnou radou
            
            
               Asociačná rada musí prostredníctvom výmeny listov prijať odporúčanie týkajúce sa predĺženia akčného plánu EÚ a Maroka, ktorým sa vykonáva posilnený štatút (2013 – 2017) („pripravovaný akt“).
            
            
               Cieľom pripravovaného aktu je predĺžiť o rok platnosť akčného plánu EÚ a Maroka, ktorým sa vykonáva posilnený štatút (2013 – 2017). Toto predĺženie umožní zaistiť kontinuitu vykonávania posilneného štatútu Maroka.
            
            
               3.Pozícia, ktorá sa má prijať v mene Únie
            
            
               Pozícia, ktorú má Európska únia prijať v Asociačnej rade zriadenej euro-stredomorskou dohodou týkajúca sa prijatia odporúčania predĺžiť o rok akčný plán EÚ a Maroka, ktorým sa vykonáva posilnený štatút (2013 – 2017), vychádza z textu akčného plánu, ktorý je pripojený k tomuto rozhodnutiu.
            
         
         
            
               Obe zmluvné strany opakovane potvrdili bohatstvo a vitalitu vzťahov medzi Európskou úniou a Marokom, ako aj úplný záväzok naďalej rozvíjať všetky oblasti spoločného záujmu.
            
            
               V súčasnej politickej situácii predĺženie akčného plánu na roky 2013 – 2017 vytvorí základ vzťahov medzi EÚ a Marokom v priebehu tohto roka a umožní začatie rokovaní na stanovenie smerovaní a nových priorít partnerstva EÚ a Maroka na nasledujúce roky.
            
            
               Predĺženie akčného plánu je teda v záujme Európskej únie.
            
            
               4.Právny základ
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .
            
            
               4.1.2.Uplatnenie na tento prípad
            
            
               Asociačná rada je orgánom vytvoreným dohodou, v tomto prípade euro-stredomorskou dohodou.
            
            
               Akt, ktorý má prijať Asociačná rada, predstavuje akt s právnymi účinkami.
            
            
               Pripravovaný akt má právne účinky, pretože obdobie platnosti akčného plánu EÚ a Maroka, ktorým sa vykonáva posilnený štatút (2013 – 2017), sa predĺži o jeden rok, teda do konca roka 2018.
            
            
               Pripravovaný akt nedopĺňa ani nemení inštitucionálny rámec danej dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               4.2.2.Uplatnenie na tento prípad
            
            
               Cieľ a obsah pripravovaného aktu súvisia najmä s činnosťami vykonávanými v rámci pridruženia tretej krajiny.
            
            
               Hmotnoprávnym základom navrhovaného rozhodnutia je preto článok 217, ktorý tvorí právny základ Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, ktoré predstavuje právny základ pre rôzne činnosti uvedené v akčnom pláne.
            
         
         
            
               4.3.Záver
            
            
               Právnym základom navrhovaného rozhodnutia je článok 217 v spojení s článkom 218 ods. 9 ZFEÚ.
            
            
               5.Uverejnenie pripravovaného aktu
            
            
               Keďže aktom Asociačnej rady sa zmení obdobie uplatňovania akčného plánu, po prijatí je potrebné uverejniť ho v Úradnom vestníku Európskej únie.
            
            
               2018/0261 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie v rámci Asociačnej rady zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania týkajúceho sa predĺženia akčného plánu EÚ a Maroka, ktorým sa vykonáva posilnený štatút (2013 – 2017)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 9,
            
            
               so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
            
            
               keďže:
            
            
               (1)Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda“) bola podpísaná 26. februára 1996 a nadobudla platnosť 1. marca 2000
                  2
               .
            
            
               (2)V článku 80 dohody sa stanovuje, že Asociačná rada má právomoc prijímať rozhodnutia a odporúčania.
            
            
               (3)Asociačná rada prijala 16. decembra 2013 odporúčanie pre akčný plán EÚ a Maroka, ktorým sa vykonáva posilnený štatút (2013 – 2017).
                  3
               
            
            
               (4)Na účely zaistenia kontinuity medzi akčným plánom a budúcimi prioritami partnerstva Asociačná rada musí prostredníctvom výmeny listov prijať odporúčanie týkajúce sa predĺženia existujúceho akčného plánu medzi EÚ a Marokom, ktorým sa vykonáva posilnený štatút (2013 – 2017).
            
            
               (5)Je potrebné stanoviť pozíciu, ktorá sa má v rámci Asociačnej rady zaujať v mene Únie, pretože toto rozhodnutie má právne účinky.
            
            
               (6)Predĺženie akčného plánu 2013 – 2017 vytvorí základ vzťahov medzi EÚ a Marokom v priebehu tohto roka a umožní viesť diskusie na účely stanovenia smerovaní a nových priorít partnerstva medzi EÚ a Marokom na nasledujúce roky.
            
            
               PRIJALA TOTO ROZHODNUTIE:
            
            
               Článok 1
            
         
         
            
               Pozícia, ktorá sa má zaujať v mene Európskej únie v rámci Asociačnej rady zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie rozhodnutia predĺžiť akčný plán EÚ a Maroka, ktorým sa vykonáva posilnený štatút (2013 – 2017), o rok od uplynutia jeho platnosti, vychádza z textu, ktorý je pripojený k tomuto rozhodnutiu.
            
            
               Článok 2
            
            
               Toto rozhodnutie je určené Komisii a vysokej predstaviteľke.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozsudok Súdneho dvora zo 7. októbra 2014 vo veci C-399/12, Nemecko/Rada (OIV), ECLI:EU:C:2014:2258, body 61 – 64. 
               
               
                  
                     (2)
                  
                        Rozhodnutie Rady a Komisie 2000/204/ES, ESUO z 24. januára 2000 o uzavretí Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (Ú. v. ES L 70, 18.3.2000, s. 1).
               
               
                  
                     (3)
                  
                        Odporúčanie Asociačnej rady EÚ – Maroko č. 1/2013 zo 16. decembra 2013, o vykonávaní akčného plánu EÚ – Maroko európskej susedskej politiky, ktorým sa vykonáva posilnený štatút (2013 – 2017) (Ú. v. EÚ L 352, 24.12.2013, s. 78).
               
            
      
    ---documentbreak--- 
      
         
               EURÓPSKA KOMISIA
            V Bruseli22. 6. 2018
            JOIN(2018) 19 final
            Spoločný návrh
            PRÍLOHA
            k
            ROZHODNUTIE RADY
            o pozícii, ktorá sa má zaujať v mene Európskej únie v rámci Asociačnej rady zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania týkajúceho sa predĺženia akčného plánu EÚ a Maroka, ktorým sa vykonáva posilnený štatút (2013 – 2017)
            
               
         
         
            
               PRÍLOHA
            
            
            
               ODPORÚČANIE ASOCIAČNEJ RADY EÚ – MAROKO č. 1/2018,
            
            
               ktorým sa schvaľuje predĺženie akčného plánu EÚ – Maroko, ktorým sa vykonáva posilnený štatút (2013 – 2017), o jeden rok
            
            
            
            
               ASOCIAČNÁ RADA EÚ-MAROKO,
            
            
            
               so zreteľom na Euro-stredomorskú dohodu o pridružení medzi Európskym spoločenstvom a jeho členskými štátmi na jednej strane a Marockým kráľovstvom na strane druhej (ďalej len „euro-stredomorská dohoda“),
            
            
            
               keďže:
            
            
               (1)Euro-stredomorská dohoda nadobudla platnosť 1. marca 2000.
            
            
               (2)Článok 80 euro-stredomorskej dohody splnomocňuje Asociačnú radu, aby prijala náležité odporúčania na účely dosiahnutia cieľov dohody.
            
            
               (3)Podľa článku 90 euro-stredomorskej dohody prijímajú zmluvné strany všetky všeobecné alebo osobitné opatrenia potrebné na splnenie svojich povinností, ktoré z nej vyplývajú, a zabezpečujú, aby sa dosiahli jej ciele.
            
            
               (4)Článok 10 rokovacieho poriadku Asociačnej rady umožňuje prijať písomným postupom odporúčania v obdobiach medzi zasadnutiami.
            
            
               (5)Predĺženie akčného plánu na obdobie 2013 – 2017 bude v priebehu tohto roka základom vzťahov medzi EÚ a Marokom a umožní začatie rokovaní s cieľom vypracovať usmernenia a nové priority partnerstva EÚ a Maroka na nadchádzajúce roky.
            
            
            
               ODPORÚČA:
            
            
               Článok 1
            
         
         
            
               Asociačná rada písomne odporúča, aby sa akčný plán EÚ – Maroko, ktorým sa vykonáva posilnený štatút (2013 – 2017), predĺžil o jeden rok.
            
            
            
               V xx, […2018].
            
            
               
                  Za Asociačnú radu EÚ-Maroko
               
               
                  predseda
               
               
               
                  ***